芳庭爲作希聖二字以詩謝之
作者：胡仲弓
朝代：宋

paragraphs: 貫休鐵畫天下奇，芳庭心法今似之。
偃波垂露久不作，雲煙灑灑光陸離。
北山塔穎健筆卓，西湖倒瀉爲研池。
長空萬里紙一幅，等閑揮翰摇坤維。
大書姓氏牋金闕，書仙驚問子爲誰。
安定後人希聖父，曾披骨鯁干龍墀。
公權筆諫粗有志，未知所遇何如時。
書仙聞言發一笑，風雲際會須有期。
何當濃墨寫竹帛，千古萬古長昭垂。